Foto: Octav Ganea/ Inquam Photos

Antreprenorul Dragoș Anastasiu are, pe lângă afacerile din turism, și o afacere cu 50 de taximetre. Într-o zi s-a trezit că e înjurat în trafic chiar de unul dintre șoferii de taxi angajați la firma sa. „Mi s-au arătat tot felul de semne și era cu jumătate de corp afară din mașina, cu client în mașină”, a povestit Anastasiu în emisiunea În fața ta de la Digi24.

După ce și-a revenit din stupefacție, mai ales că spune că „nu era vina mea”, i-a luat indicativul taximetristului și s-a îndreptat către sediul firmei. Acolo a avut o discuție suprarealistă.

„L-am chemat pe respectivul. Nu am fost niciodată stilul de angajator care spune: Eu sunt Dumnezeu. Noi trebuie să suplinim educația pe care ei nu au avut-o. (...) I-am explicat, mi-a spus că nu a știut că sunt eu....”

„Dar aveai client în spate, am văzut. Cum poți să înjuri când ai client?”, i-a spus patronul taximetristului.

Șoferul a găsit prompt o explicație:

„Nu era un client, era soacră-mea”.

„Nu e vorba despre asta (că eu sunt patronul tău, n.n.), ci despre respect în trafic”, își amintește Dragoș Anastasiu că i-a spus taximetristului. L-a sancționat, l-a concediat? Nu. „Eu sunt un tip optimist. Ai două variante: trimiți angajatul acasă, el nu va învăță. Sau varianta 2, în care încerci să îi spui de ce nu e bine să facă asta. Dacă faci așa, el învață”, a continuat el.

„Este destul de complicat, pentru că în România tot ce a însemnat educație și pregătire în ultimii 20 și ceva de ani nu a excelat, mai ales în meserii care nu necesită o mare calificare. Nivelul de respect în trafic, față de colegi... aici lucrurile sunt destul de jos. Iată, nu toți șoferii mei de taxi mă știu și se întamplă să fiu înjurat de angajații mei”, a remarcat Dragoș Anastasiu.

Taxi vs Uber

De ce au clienții o părere mai bună față de șoferii de Uber? „Ne-am pus de mult timp întrebarea, ne-am dat seama că tot ce înseamnă servicii de taximetrie în București se duce în cap. Suntem singura capitală europeană unde concurența este lăsată la liber și nu este un preț unic”, a spus antreprenorul. Crede că nu Uber „fură” clienții taximetriei clasice, ci comportamentul necivilizat al multor taximetriști îi alungă pe clienți.

Întrebat dacă a folosit Uber, Anastasiu spus „da, cred că ăsta e viitorul, e mai simplu, mai civilizat”, subliniind însă că trebuie să existe o competiție corectă și că Uber trebuie să plătească taxe în România.

Emisiunea „În fața ta” este difuzată sâmbăta și duminica, de la ora 13:30.